It-tmexxija tal-Partit Nazzjonalista hija mħassba biċ-ċertu apatija li qiegħda tintwera fost l-attivisti tal-istess partit. Dan wara li f'numru ta' elezzjonijiet li għandhom isiru bil-għan li jimtlew postijiet fil-Kunsill Amministrattiv, lanqas biss hemm kontestazzjoni. Imkejjen li l-Partit Nazzjonalista jafuh sew u li tkellmu mal-gazzetta KullĦadd taw raġunijiet differenti għaliex jidher li qed jiġri dan. Għalkemm ilkoll qablu li mhux sabiħ li l-Partit Nazzjonalista jidher bħala li mhuwiex wieħed ħaj. Dan b'mod speċjali wara li l-iskema ta' self sigriet, magħrufa bħala ċedoli, jidher li wkoll ma tantx marret tajjeb. Fost ir-rappreżentanti li jridu jkunu eletti għall-eżekuttiv hemm dawk li fl-ogħla organi tal-partit ipoġġu f'isem id-distretti bl-istatut tal-Partit Nazzjonalista jipprovdi għal rappreżentant minn kull distrett. Minn 13-il distrett se jkun hemm biss elezzjoni fi tlieta u dan bejn żewġ kandidati biss. Huma s-seba', l-10 u t-12-il distrett li hemm din il-kontestazzjoni bejn tnejn min-nies. "Biex tara x'valur qed jagħtuh lill-eżekuttiv," qal kunsillier li tkellem magħna għax huwa mxebba' sal-ponta ta' mnieħru bit-tmexxija ta' Simon Busuttil. Jirriżulta li kien hemm distretti fejn kellu jsir sforz kbir bil-għan li jinstab imqar kandidat wieħed. Anke biex ikun elett rappreżentant tal-kumitati sezzjonali (li hemm wieħed kull raħal) fuq il-Kunsill Amministrattiv ma tantx kien hemm interess; tant li hawn ukoll mhux se tkun qed issir elezzjoni, bħalma mhux se ssir elezzjoni lanqas biex jinħatar President tal-Kumitat Reġjonali ta' Għawdex. "Meta partit ikun fl-Oppożizzjoni, wieħed jistenna li jkun hemm ċertu ħajja fl-intern. Dak l-interess li wieħed irid jikkontribwixxi biex il-partit jerġa' jirbaħ. Tinsiex, mill-Gvern ikollok ħafna nies involuti fit-tmexxija ta' ministeri li fl-Oppożizzjoni tistenniehom jiġu lura d-Dar Ċentrali u jkollhom il-ħeġġa biex jaħdmu bla nifs," kompla jgħid dan il-kunsillier, li fakkar kif hekk kien il-Partit Laburista fl-Oppożizzjoni inkluż fi żminijiet fejn ir-riżultati elettorali wkoll ma kinux sbieħ. Imkejjen oħra kkonfermaw kif mhumiex biss l-attivisti li nnutaw dan, iżda anke l-ogħla membri tal-amministrazzjoni li saħansitra ddiskutew is-suġġett fil-laqgħa ta' nhar ta' Tnejn. L-istess laqgħa fejn kien innutat kemm Simon Busuttil żgarra meta s-Sibt qabbel lill-Prim Ministru ma' Nigel Farage biex, fil-Parlament, it-Tnejn stess kien kostrett jibdel it-tonalità tiegħu u jgħid li jaqbel mal-Prim Ministru fir-reazzjoni tiegħu għar-referendum fir-Renju Unit.